**The Beetle** on ruotsalaisen Henrik Håkanssonin elokuva, joka tutkii maailmaa hyönteisnäkökulmasta. Teos on Ihme-nykytaidefestivaalin tuottama ja oli vuoden 2018 festivaalin Ihme-teos. Elokuva nostaa esiin halavasepikän (*Hylochares cruentatus*), uhanalaisen kovakuoriaislajin, jota tavataan vain Mätäojan ympäristössä Vantaalla.

Teoksen tausta ja tuotanto
--------------------------

Elokuva keskittyy halavasepikkäkuoriaisen ja sen elinympäristön kuvaamiseen. Håkansson on kertonut, että suunnitteli alun perin jättävänsä elokuvasta ihmiset kokonaan pois, mutta päätyi lopulta käyttämään kertojanääntä. Professori Jyrki Muonan mukaan elokuvassa on onnistuttu myös ensimmäistä kertaa äänittämään halavasepikän hypystä kuuluva ääni ihmiskorvalle kuuluvalla tavalla.

IHME-teos sai alkunsa, kun Håkansson tutustui hyönteistutkija, professori Jyrki Muonaan ensimmäisenä taustatyöpäivänään Helsingissä vuonna 2016 ja kuuli tältä halavasepikkäkuoriaisesta. Teoksen materiaalia alettiin kuvata kesällä 2017 Muonan avustuksella. Elokuvan lähiotokset halavasepikästä on kuvattu studiossa. Professori Jyrki Muona on kertonut, että kuvattavan kuoriaisen löytäminen oli haaste: koska pääasialliset esiintymisalueet on rauhoitettu luonnonsuojelualueiksi, niiltä ei saa poimia mitään luontoon kuuluvaa. Muonan piti tämän vuoksi etsiä studioon vietävä sepikkä alueen ulkopuolelta. Elokuva kuvattiin lopulta Håkanssonin mukaan kokonaisuudessaan kolmessa ja puolessa päivässä.

IHME-teoksen on katsottu nostavan esiin posthumanistisista ajattelua, jossa ihmistä käsitellään yhdenvertaisena toisten luontokappaleiden rinnalla. Håkansson on pohtinut teoksissaan ihmisen ja luonnon suhdetta 25 vuoden ajan, mutta on sanonut ettei pidä itseään posthumanistina vaan luonnon havainnoijana.

Elokuvan musiikki
-----------------

Elokuvan musiikkina käytetään Mika Vainion konserttitaltiointia vuoden 2015 Sonár-festivaalilta. Håkansson kertoo halunneensa teokseen alun perinkin Vainion musiikkia ja kuunnelleensa konserttitaltioinnin sattumalta. Taltiointi yhdistettiin elokuvaan ja yhdistelmän todettiin toimivan hyvin.

Teoksen esitys osana IHME-festivaalia
-------------------------------------

Håkanssonin teos esitettiin osana Ihmeen festivaaliohjelmaa Helsingissä sijaitsevalla Kulttuuritehdas Korjaamolla 25.–26.5.2018 sekä Myyrmäessä sijaitsevassa Kino Myyrissä osana Myyrmäen Ihme -kokonaisuutta.

Lähteet
-------

1. ↑  Matala, Päivi & Toppila, Paula (toim.): IHME Publication 2018 / IHME-julkaisu 2018 (sivu 30) Taidesäätiö Pro Arte / IHME. Viitattu 1.12.2018. (englanniksi)[vanhentunut linkki]
2. ↑  Matala, Päivi & Toppila, Paula (toim.): IHME-julkaisu 2018 (sivu 52) Taidesäätiö Pro Arte / IHME.  [vanhentunut linkki]
3. ↑  Koivisto, Leena: Hyönteisprofessori roudasi leffatähtiä. (sivu 22-23) *Vantaan Sanomat*, 30.5.2018.
4. ↑  Matala, Päivi & Toppila, Paula (toim.): IHME-vuosijulkaisu 2018 (sivu 12) Taidesäätiö Pro Arte / IHME.  [vanhentunut linkki]
5. ↑  Myyr York Times (sivu 10) *lehtiluukku.fi*.  1/2018.
6. ↑  Matala, Päivi & Toppila, Paula (toim.): IHME-vuosijulkaisu 2018 (sivu 52) Taidesäätiö Pro Arte / IHME.  [vanhentunut linkki]
7. ↑  Kantokorpi, Otso: Posthumanistinen ihme.  *Taide*, 2/2018.
8. ↑  Kontkanen, Minna: Pienen olennon kautta.  *Suomen kuvalehti*, 25.5.2018.
9. ↑  Matala, Päivi & Toppila, Paula (toim.): IHME-julkaisu 2018 (s. 30) Taidesäätiö Pro Arte / IHME.  [vanhentunut linkki]
10. ↑  Matala, Päivi & Toppila, Paula (toim.): IHME-vuosijuilkaisu 2018 (sivu 40) *IHME-vuosijulkaisu 2018*. Taidesäätiö Pro Arte Foundation Finland.  [vanhentunut linkki]
11. ↑  Matala, Päivi & Toppila, Paula (toim.): IHME-vuosijulkaisu 2018 (sivu 108-112) Taidesäätiö Pro Arte / IHME.  [vanhentunut linkki]

Aiheesta muualla
----------------

* The Beetle Yle Areenassa (katsottavissa 25.5.2019 asti)